6 หุ้นกลุ่มการบิน-ท่องเที่ยวเด้งแรง! รับแผน “ตู่” เปิดประเทศ ต.ค.นี้
6 หุ้นกลุ่มการบิน-ท่องเที่ยวเด้งแรง! รับแผน “ตู่” เปิดประเทศ ต.ค.นี้ นำโดย AAV,BA,AOT,SHR,ERW และ CENTEL
6 หุ้นกลุ่มการบิน-ท่องเที่ยวเด้งแรง! รับแผน “ตู่” เปิดประเทศ ต.ค.นี้ นำโดย AAV,BA,AOT,SHR,ERW และ CENTEL
17 มิ.ย. 2564

ผู้สื่อข่าวรายงานว่า วันนี้(17 มิ.ย.2564) ราคาหุ้นหุ้นกลุ่มสายการบิน และท่องเที่ยว รวมถึงโรงแรม ปรับตัวขึ้นถ้วนหน้า นำโดย บริษัท เอเชีย เอวิเอชั่น จำกัด (มหาชน) หรือ AAV โดย ณ เวลา 10.33 น. ราคาหุ้นอยู่ที่ 3.14 บาท เพิ่มขึ้น 0.34 บาท หรือ 12.14% ด้วยมูลค่าซื้อขาย 692.78 ล้านบาท
ด้าน บริษัท การบินกรุงเทพ จำกัด (มหาชน) หรือ BA  ราคาหุ้น ณ เวลา 10.32 น. อยู่ที่ 10.90 บาท เพิ่มขึ้น 1.00 บาท หรือ 10.10% ด้วยมูลค่าซื้อขาย 107.96 ล้านบาท
ส่วนบริษัท ท่าอากาศยานไทย จำกัด (มหาชน) หรือ AOT ราคาหุ้น ณ เวลา 10.34 น. อยู่ที่ 68.25 บาท เพิ่มขึ้น 1.00 บาท หรือ 1.49% ด้วยมูลค่าซื้อขาย 706.77 ล้านบาท
ขณะที่บริษัท เอส โฮเทล แอนด์ รีสอร์ท จำกัด (มหาชน) หรือ SHR  ราคาหุ้น ณ เวลา 10.35 น. อยู่ที่ 3.66 บาท เพิ่มขึ้น 0.14 บาท หรือ 3.98% ด้วยมูลค่าซื้อขาย 48.20 ล้านบาท
ด้านบริษัท ดิ เอราวัณ กรุ๊ป จำกัด (มหาชน) หรือ  ERW ราคาหุ้น ณ เวลา 10.36 น. อยู่ที่ 3.34 บาท เพิ่มขึ้น 0.06 บาท หรือ 1.83% ด้วยมูลค่าซื้อขาย 75.74 ล้านบาท
ส่วนบริษัท โรงแรมเซ็นทรัลพลาซา จำกัด (มหาชน) หรือ  CENTEL ราคาหุ้น ณ เวลา 10.37 น. อยู่ที่ 36.75 บาท เพิ่มขึ้น 0.25 บาท หรือ 0.68% ด้วยมูลค่าซื้อขาย 61.39 ล้านบาท
บล.เอเชียเวลท์ ระบุในบทวิเคราะห์ว่า ยังให้น้ำหนักหุ้นในกลุ่ม Laggard และกลุ่ม Re-opening (Domestic Play) เพื่อลดความผันผวนของตลาด Sentiment เชิงบวกต่อพอร์ต Re-opening (Domestic Play) หลังนายกฯ มีแผนเปิดประเทศภายใน 120 วัน
โดย พล.อ.ประยุทธ์ จันทร์โอชา นายกรัฐมนตรี และรมว.กลาโหม แถลงตั้งเป้าเปิดประเทศ ภายใน 120 วัน (14 ต.ค. 64) โดยระหว่างนี้จะดำเนินการฉีดวัคซีนเชิงรุกเพื่อให้คนไทยไม่น้อยกว่า 50 ล้านคน ได้รับวัคซีนเข็มแรกภายในต้นเดือน ต.ค. 64 ทำให้ต้องมีอัตราการฉีดต่อวันไม่น้อยกว่า 3.75 แสนโดส
ขณะที่ปัจจุบันจำนวนผู้ได้รับวัคซีนแล้วอยู่ที่ 4.9 ล้านคน คิดเป็น 10% ของเป้าหมาย 50 ล้านคน ภายในต้นเดือน ต.ค. การดำเนินการของภาครัฐฯ ปัจจุบันอยู่ระหว่างเจรจากับผู้ผลิตวัคซีนจำนวน 6 ราย และมีการลงนามเซ็นสัญญาซื้อวัคซีนไปแล้วกว่า 105.5 ล้านโดส (มากกว่าเป้าหมาย 100 ล้านโดส) ขณะที่ภาครัฐฯ ยังคงแผน Phuket Sandbox ภายในวันที่ 1 ก.ค. เช่นเดิม
“เรามองประเด็นดังกล่าวเป็น Sentiment เชิงบวกต่อพอร์ต Re-opening (Domestic Play) ของเรา” นอกจากนี้ AAV ยังมีประเด็นบวกที่ได้เข้าคำนวณ SET50 ในช่วงครึ่งหลังปี 64